*Likumprojekts*

**Grozījumi** **Zemes pārvaldības likumā**

Izdarīt Zemes pārvaldības likumā (Latvijas Vēstnesis, 2014, 228. nr.; 2016, 189. nr.; 2017, 242. nr.; 2018, 201. nr.; 2019, 57., 240. nr.) šādus grozījumus:

1. Izteikt 9. pantu šādā redakcijā:

"**9. pants. Zemes konsolidācijas nosacījumi**

(1) Zemes konsolidāciju īsteno, veicot zemes robežu pārkārtošanas darbus lauku apvidus teritorijās atbilstoši normatīvajos aktos zemes ierīcības un teritorijas plānošanas jomā noteiktajam.

(2) Pirms zemes konsolidācijas īstenošanas uzsākšanas zemes īpašnieki vienojas par zemes robežu pārkārtošanas risinājumu šā likuma 1. panta 13. punktā definēto zemes konsolidācijas mērķu sasniegšanai, iesniedzot vietējā pašvaldībā zemes konsolidācijas priekšlikumu vienlaikus ar ierosinājumu zemes ierīcības projekta vai detālplānojuma izstrādei.

(3) Vietējā pašvaldība:

1) izvērtē zemes robežu pārkārtošanas priekšlikuma atbilstību šā likuma 1. panta 13. punktā noteiktajiem zemes konsolidācijas mērķiem. Ja zemes robežu pārkārtošanas priekšlikums atbilst kādam no zemes konsolidācijas mērķiem, vietējā pašvaldība apliecinājumu par to un atbilstošo zemes konsolidācijas mērķi norāda lēmumā par zemes ierīcības projekta vai detālplānojuma projekta apstiprināšanu;

2) ja zemes robežu pārkārtošanas priekšlikums neatbilst nevienam zemes konsolidācijas mērķim, atsaka zemes ierīcības projekta izstrādi zemes konsolidācijas īstenošanai, pieņemot attiecīgu lēmumu, vai detālplānojuma izstrādes gadījumā – informē zemes īpašniekus par to, ka zemes robežu pārkārtošanas priekšlikums neatbilst nevienam zemes konsolidācijas mērķim;

3) savu resursu un kompetences robežās veicina zemes konsolidāciju (nodrošina informācijas par zemes konsolidāciju pieejamību, sniedz priekšlikumus zemes konsolidācijas risinājumiem, izskata iespēju noteikt atbalsta mehānismus nekustamā īpašuma nodokļa samazināšanai u.c.).

(4) Par zemes robežu pārkārtošanas īstenošanu zemes īpašnieki vienojas, noslēdzot darījuma līgumu par zemes maiņu un, ja nepieciešams, atsavināšanu."

2. Izslēgt 10., 11. un 12. pantu.

3. Izslēgt 13. panta pirmās daļas 4. punktu.

4. 17. pantā:

izslēgt otrajā daļā vārdus "tiek iekļauts zemes konsolidācijas projektā vai arī";

aizstāt trešajā daļā vārdus "minētos zemes gabalus līdz to ierakstīšanai zemesgrāmatā atļauts atsavināt tikai zemes konsolidācijas projekta īstenošanas gaitā. Šajos" ar vārdu "minētajos".

5. Izslēgt pārejas noteikumu 5. punkta 5. apakšpunktu.

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas

valsts sekretārs Raivis Kronbergs